Erwerdige grote mit demodicheit in Gode tovoren gescreven. Bidde ik jwe erwerde herlicheit unde leve to wetende, alse jwe ersamheit my latest toscreff, dat jwe erwerdicheit to der Narwe in egener personen komen wolde unde ik jw dar vinden scholde alse up den [andern] sondagh negest na unser leven vrowen dage nativitatis etc., hiirumme ik myne boden gesant hadde to Revall, de jwe werdicheit scholde[n] gesocht hebben, alse ik jwer erwerdicheit toscreff, unde ok to der Narwe. Do de vorgescreven boden dat waraftigen vornemen, dat jwe erwerdicheit to donde hadde besunderlinx mit deme ertzebiscoppe to der Rige, also dat jwe erwerdicheit in egener personen uppe de vorscreven tiit to der Narwe nicht komen worde, do karden de ergenanten boden umme; de tiit vil en ok to kort. Hiirumme gaff ik ok de vart over, dar ik my gentzlik up vorsatet unde to geret hadde, jwe erwerdicheit in fruntscop dar to vindende etc. Doch so hadde ik my dar nicht vor[seen,] dat de van Reval mynes gnedigen heren viende [gesterket] unde vitalie gesamelt hadden unde en schepe unde spise gedaen, dar se mede togen to der Narwe in der tiit; ok wo se my droweden, do se myne boden in der Narwe upgrepen, dat wert jwer werdicheit wol to wetende, ok hebbe ik dat jwem dener vorstan laten. Ok vormode ik my des wol [nicht,] do jwe werdicheit na my screven hadde in leve to sokende, dat de ergenanten van Reval edder andere jwe vrunde edder denre my mit jenigen solde[neren] edder samelinge over den hals scholden gevallen hebben etc. Ok hadde ik den ergenanten van Reval lange wol enen dagh afgemant, hadde ik des nicht gelaten umme jwer erwerden leve willen etc. Hiirumme bidde ik jwe strengen wiisheit, noch de ergenanten van Reval undertowisende, dat se up ene legelike stede unde tiit to beiden parten [hir int land senden,] wente erer vele mer is in den riiken, de to den van Reval to clagende hebben unde rechtes begeren to nemende unde to gevende, er dar mer vordret unde ungemak van upstan mach. Hiirvan begere ik en fruntlik bescreven antwort van jwer erwerdicheit unvortofet. Gode almechtich siit bevolen to ewigen tiiden. Gescreven to Wiborch am dage sunte Calixti ame jare xxx. Kersten Nicclisson, ritter. Adress: Dem erwerden, gestliken heren, broder Cize van Rutenberch, mester Dutsches ordens to Liflande, kome disse breff.